Diari Oficial de la Generalitat Valenciana


Sumari del DOGV 364, del 16-04-1986 (1986/806036)

ORDRE de 6 de març, de 1986, de la Conselleria de Sanitat i Consum, per la qual es regula la concessió de subvencions a Corporacions Locals en matèria de defensa del consumidor i l'usuari.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   364

Data del DOGV
:   16-04-1986

Secció del DOGV
:   ALTRES DISPOSICIONS

Número del document
:   1986/806036


Data del document
:   06-03-1986

Organisme emissor
:   Conselleria de Sanitat i Consum

Tipus de document
:   Ordre

Ordre de 6 de març de 1986, de la Conselleria de Sanitat i Consum, per la qual es regula la concessió de subvencions a Corporacions Locals en matèria de defensa del consumidor i l'usuari.  
El desplegament d'Oficines Municipals d'Informació al Consumidor constitueix un element bàsic per tal d'aconseguir el dret dels consumidors i els usuaris a obtenir un coneixement escaient sobre els productes i els serveis oferits a la col·lectivitat, que els permetrà una adequada elecció per al consum i la utilització llur. Així mateix les Corporacions Locals poden exercir una sèrie de funcions en aquesta matèria com són: formació i educació de consumidors, publicacions periòdiques o no que incidissen en l'Àrea de consum i inclós el control analític de productes alimentaris de caràcter perible.  
Per això cal efectuar una convocatòria d'ajudes per a l'assistència econòmica als Ajuntaments a fi de contribuir a la infrastructura adient per tal que existesquen les esmentades oficines i per desplegar els diferents programes que sobre consum s'hagen d'efectuar, i en virtut d'això,  
ORDENE:  
Article primer  
Els Ajuntaments o les Mancomunitats de Municipis podran sol·licitar subvencions a fi de construir, reformar i equipar les Oficines Municipals d'Informació del Consumidor, de mantenir-les, i per a les activitats d'orientació, informació, assistència tècnica als consumidors i als usuaris, així com per contribuir a les despeses que originen les preses de mostres i les anàlisis de productes alimentaris, presentant sol·licitud a tal efecte en la Direcció General de Consum, en el termini d'un mes, a partir de l'entrada en vigor d'aquesta Ordre.  
Article segon  
La sol·licitud s'acompanyarà de la documentació següent:  
a) Memòria sobre els conceptes pels quals es sol·licita la subvenció i quantia d'aquesta.  
b) Projecte o Memòria valorada, si s'escau, per a les obres majors.  
c) Certificació acreditativa de la població de dret del Municipi o Mancomunitat.  
d) En Municipis turístics informe del Secretari de l'ajuntament sobre les variacions estimades de població.  
e) Certificació de l'acord del Ple de la Corporació, si s'escau, òrgan de Govern de la Mancomunitat o Comissió de Govern, per la qual és aprovat el projecte, la memòria valorada, la despesa d'equipament o les activitats en matèria de consum d'acord amb el que s'estableix en l'annex 1 d'aquesta Ordre.  
Article tercer  
La concessió de subvencions s'ajustarà als criteris següents:  
a) La condició de capitalitat provincial, mancomunitat de municipis, municipis capçalers de comarca, municipi de més de 15.000 habitants o amb fluctuacions importants en llurs assentaments per incidències turístiques.  
b) L'ajuda no podrà superar el 75% del cost del projecte per a la creació d'Oficines Municipals d'Informació del Consumidor, i del 50% els supòsits restants.  
Article quart  
El Conseller de Sanitat i Consum, a proposta del Director General de Consum, dictarà Resolució en el termini d'un mes a comptar des de la finalització del període de presentació de sol·licituds i determinarà les quantitats atorgades, i ordenarà el pagament amb la justificació prèvia de les despeses realitzades. En el supòsit d'obres es farà contra certificació Lliurada pel tècnic competent i aprovada per la Comissió de Govern.  
DISPOSICIO FINAL  
Aquesta Ordre entrarà en vigor el dia de la publicació en el Diari Oficial de la Generalitat Valenciana.  
València, a 6 de març de 1986.  
El Conseller de Sanitat i Consum,   
JOAQUIM COLOMER I SALA  
ANNEX I  
CERTIFICACIO DE L'ACORD DE LA COMISSIO DE GOVERN  
En .... Secretari de .... (l'Ajuntament o Mancomunitat) de ....   
CERTIFIQUE: Que la Comissió de Govern celebrada el dia .......... s'adoptà l'acord de:  
1 . Sol·licitar les ajudes en matèria de defensa del Consumidor regulades per l'Ordre de 6 de març de 1986, de la Conselleria de Sanitat i Consum.  
2. Aprovar el projecte/la memòria valorada/L'equipament o el programa d'activitats a desplegar, inclós en la Memòria descriptiva i justificativa a adjuntar a la sol·licitud així com el pressupost per un import de .... pessetes.  
3. Adquirir el compromís de finançament del programa en la part no subvencionada i el d'afectar indefinidament els béns que a càrrec d'aquest programa s'adqueresquen a l'Oficina Municipal d'Informació al Consumidor.  
1 perquè hi conste, a efectes de sol·licitar a la Conselleria de Sanitat i Consum l'ajuda regulada per l'Ordre esmentada, lliure aquesta  
en ..., a .... d' .... de 1986.  
Vist i plau   
Signatura del Secretari  
EL PRESIDENT O ALCALDE  
Segell Corporació.